text: Allan Simonsen: Henning døde alt for tidligt
  05 december 2017 kl. 12.41
  Den tidligere Real Madrid-spiller Henning Jensen er død. I mange år spillede Allan Simonsen både på landsholdet og i den tyske klub Borussia Mönchengladbach med vennen.
  Europas bedste fodboldspiller 1977, Allan Simonsen, har mistet sin ven og tidligere holdkammerat på såvel det danske fodboldlandshold som i den tyske bundesligaklub Borussia Mönchengladbach i 70'erne. Henning Jensen er død efter kortere tids kræftsygdom i en alder af 68 år.
  TV SYD fangede Allan Simonsen, der i dag bor i sin barndomsby Vejle, i Kastrup Lufthavn på vej mod Barcelona.
  - Jeg er rystet som alle andre. Det er alt for tidligt at dø, siger han i telefonen.
  Allan Simonsen, tidligere holdkammerat med Henning Jensen: "Det er alt for tidligt at dø."
  Så sent som i søndags besøgte Allan Simonsen Henning Jensen ved sygesengen i det nordjyske. Henning Jensen gik bort et døgn senere mandag aften ved 22-tiden.
  De to danske fodboldspillere tilbragte fire år sammen i Borussia Mönchengladbach fra 1972 til 1976, hvor Henning Jensen skiftede til Real Madrid. Tre år senere skiftede Allan Simonsen også til spansk fodbold, dog til rivalerne fra Barcelona, hvor han spillede indtil 1982. Samme år som Maradona kom til Barcelona.
  På det danske landshold spillede Henning Jensen i alt 21 kampe og scorede ni mål. Allan Simonsen spillede otte af de 21 landskampe sammen med Henning Jensen. Kun i én af kampene scorde de begge to. Det var i Danmarks 9-0 sejr over Indonesien i Idrætsparken i 1974. Allan Simonsen nettede en enkelt gang, mens Henning Jensen scorede hattrick i den kamp.
  Henning Jensen
  * Født: 17. august 1949 i Nørresundby.* Død: 4. december 2017 (68 år).Fodboldkarriere:* Position: Angriber.* Frem til 1972: Nørresundby.* 1972-1976: Borussia Mönchengladbach.* 1976-1979: Real Madrid.* 1979-1981: Ajax.* 1981-1983: AGF.* 1984: Nørresundby.* Landskampe: 21 kampe, 9 mål.Titler:* Tysk mester to gange.* Tysk pokalvinder én gang.* Uefa Cup-vinder én gang.* Spansk mester to gange.* Hollandsk mester én gang.Øvrigt:* Var den første dansker i Real Madrid.* Lavede i 1973 det ikoniske hovedstødsmål på Wembley i "EF-kampen". Billedet pryder forsiden på romanen "Fodboldenglen".* Kort tids kræftsygdom var årsag til hans død.Kilder: Ritzau, DBU, Transfermarkt, BT og Nordjyske.
  
  